Doložka zlučiteľnosti návrhu zákona  s právom Európskej únie

1.	Navrhovateľ zákona : Vláda Slovenskej republiky.

2.	Názov návrhu zákona : Návrh zákona, ktorým sa mení a dopĺňa zákon Národnej rady Slovenskej republiky č. 277/1994 Z.z. o zdravotnej starostlivosti v znení neskorších predpisov a o zmene zákona Národnej rady Slovenskej republiky č. 98/1995 Z.z. o Liečebnom poriadku v znení neskorších predpisov.

3.	V práve Európskej únie je problematika  návrhu zákona upravená :

-	Smernica Rady z 27. júna 1977 č. 77/452/EEC týkajúca sa vzájomného uznávania diplomov, certifikátov a iných dôkazov o formálnej kvalifikácii sestier pre všeobecnú starostlivosť, vrátane opatrení na uľahčenie efektívneho vykonávania  práva slobodne poskytovať služby,
-	Smernica Rady z 27. júna 1977 č. 77/453/EEC o koordinácii ustanovení zákona, predpisu alebo administratívneho opatrenia o činnosti zdravotných sestier zodpovedných  za všeobecnú starostlivosť,
-	Smernica Rady z 21. januára 1980 č. 80/154/EEC o vzájomnom uznávaní diplomov, certifikátov a iných dokladov o formálnych kvalifikáciách v pôrodnej asistencii, vrátane opatrení na uľahčenie efektívneho uplatňovania práva na etablovanie sa a slobody poskytovania služieb,
-	Smernica Rady z 21. januára 1980 č. 80/155/EEC o koordinácii ustanovení podľa zákona, predpisu alebo administratívneho opatrenia vzťahujúcich sa na započatie a vykonávanie činnosti pôrodných asistentiek,
-	Smernica Rady z 25. júla 1978 č. 78/686/EEC o vzájomnom uznávaní diplomov, certifikátov a iných dokladov o formálnych kvalifikáciách stomatológov - praktikov, vrátane opatrení na uľahčenie efektívneho uplatňovania práv na etablovanie sa a slobodu poskytovať služby,
-	Smernica Rady z 25. júla 2001 č. 78/787/EEC o koordinácii zákonných ustanovení, predpisov a administratívnych opatrení týkajúcich sa činnosti stomatológov,
-	Smernica Rady zo 16. septembra 1985 o koordinácii zákonných ustanovení, predpisov a administratívnych opatrení ohľadne niektorých činností v oblasti lekárnictva,
-	Smernica Rady zo 16. septembra 1985 č. 86/433/EEC o vzájomnom uznávaní diplomov, osvedčení a iných dokladov o oficiálne priznanej kvalifikácii lekárnikov vrátane opatrení na uľahčenie uplatňovania práva na výkon činnosti v súvislosti s niektorými farmaceutickými činnosťami,
-	Smernica Rady z 5. apríla 1993 č. 93/16/EEC o uľahčení voľného pohybu lekárov a o vzájomnom uznávaní ich diplomov, certifikátov a ďalších dokladov o formálnej kvalifikácii.

4.	Návrh zákona svojou problematikou patrí medzi prioritné oblasti aproximácie práva obsiahnuté v čl. 70 Európskej dohody o pridružení (ochrana zdravia a života ľudí, zvierat a rastlín) a medzi prioritné oblasti harmonizácie práva, ktoré sú obsiahnuté v Bielej knihe - kapitola 18 “vzájomné uznávanie kvalifikácie”.

5.	Charakteristika právnych noriem Európskej únie, ktorými je upravená problematika návrhu zákona : Smernice Európskej únie, upravujú podmienky, za ktorých je členský štát Európskej únie povinný automaticky uznať doklad  o vzdelaní osobe, ktorá prichádza alebo pochádza z členského štátu Európskej únie, ak ide o výkon regulovaného zdravotníckeho povolania. Vzájomné uznávanie odbornej kvalifikácie je nevyhnutné pre plné zabezpečenie slobodného pohybu osôb -  jednej zo základných slobôd, na ktorých je postavené fungovanie Európskej únie. Uvedené smernice takisto upravujú podmienky na efektívne uplatňovanie práva vykonávať zdravotnícke povolanie na území ktoréhokoľvek členského štátu Európskej únie a zároveň stanovujú požiadavky na získanie odbornej kvalifikácie na výkon regulovaných zdravotníckych povolaní

6.	Vyjadrenie stupňa kompatibility: Návrh zákona je čiastočne kompatibilný s odporúčaniami príslušnej kapitoly v Bielej knihe Komisie Európskeho spoločenstva. Úplná kompatibilita sa dosiahne až novelizáciou vyhlášky Ministerstva školstva Slovenskej republiky č. 141/1991 Zb. o nostrifikácii diplomov a iných dokladov o štúdiu  na zahraničných vysokých školách, novelizáciou vyhlášky Ministerstva školstva Slovenskej republiky č. 207/1993 Z.z., ktorou sa ustanovujú podrobnosti o rovnocennosti dokladov o vzdelaní a o podmienkach uznania rovnocennosti dokladov o vzdelaní vydaných zahraničnými základnými a strednými školami, novelizáciou zákona NR SR č. 73/1995 Z.z. o pobyte cudzincov na území Slovenskej republiky v znení neskorších predpisov,  schválením nariadení vlády Slovenskej republiky o odbornej spôsobilosti pracovníkov v zdravotníctve a o ďalšom vzdelávaní pracovníkov v zdravotníctve,  prijatím nového zákona o vysokých školách a zákona o uznávaní odbornej kvalifikácie občanov členských štátov Európskej únie na účely výkonu regulovaných povolaní a regulovaných odborných činností v Slovenskej republike.